Swer da minne pfliget da ers doch niemer kan volbringen
Swer da minne pfliget da ers doch niemer kan volbringen·
der wise lieze er so gar tvmben wan·
ich rate im des ich mih selben konde nie betwingen·
dc ich ein vnendehafte liebe ie moͤhte gelan·
alsvs mv̊s ich vmbe gan·
mit gar verlornen dingen·
ich lieze es moht ichs gewalt an minem herzen han·

Ich kôs vnd welte vs allen gv̊ten wiben eine·
dc ich ein so schoͤne noh so gv̊te nie gesach·
der genade ist wider mich gewesen alzekleine·
wand si noh me genedecliches wort ze mir gesprach·
nv het ich gerne min gemach·
nvn wil min herze enkeine·
niwan die eine· von der vns nie lieb beschach·

Sit ich si hab vs erwelt vs allen gv̊ten wiben·
vnd mich min herze von ir scheiden niht enlât·
deswar so wil ich ir zedienste minú iar vertriben·
vnd weis doh wol dc min gewerb niht endes hat·
swie es mir darvmbe ergat·
ich wil doh bi ir beliben·
frowe minne nv erbarme dich dv weist wol wie es mir stat·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse